Ο **Δημοκρατικός Συναγερμός** (**ΔΗ.ΣΥ.**) είναι κεντροδεξιό κυπριακό πολιτικό κόμμα. Ιδρύθηκε στις 4 Ιουλίου 1976 από τον Γλαύκο Κληρίδη, ενώ σημερινή πρόεδρος του κόμματος είναι η Αννίτα Δημητρίου. 

Ο Δημοκρατικός Συναγερμός υπηρέτησε ως κυβέρνηση από το 1993 έως το 2003 με πρόεδρο τον Γλαύκο Κληρίδη και από το 2013 έως το 2023 με πρόεδρο τον Νίκο Αναστασιάδη.

Στη Βουλή των Αντιπροσώπων κατέχει την πρώτη θέση εδρών με δεκαεπτά από τους 56 βουλευτές. Στο Ευρωπαϊκό Κοινοβούλιο εκπροσωπείται με δύο βουλευτές στην ομάδα του Ευρωπαϊκού Λαϊκού Κόμματος.

Επίσης, ο Δημοκρατικός Συναγερμός είναι μέλος του Ευρωπαϊκού Λαϊκού Κόμματος, της Κεντρώας Δημοκρατικής Διεθνούς και της Διεθνούς Δημοκρατικής Ένωσης.

Ιστορική Πορεία και Διαδρομή
----------------------------

Ο Δημοκρατικός Συναγερμός, ιδρύθηκε στις 4 Ιουλίου 1976 από αξιωματούχους, στελέχη και μέλη του Ενιαίου Kόμματος, της Προοδευτικής Παράταξης και άλλους πολιτικούς παράγοντες, με πρωτοβουλία του Γλαύκου Κληρίδη. Έμβλημα του κόμματος είναι η «Νίκη του Παιωνίου».

Τον Ιανουάριο του 1977 στον Δημοκρατικό Συναγερμό ενσωματώθηκε το Δημοκρατικόν Εθνικόν Kόμμα και το Δεκέμβριο του 1987 η Νέα Δημοκρατική Παράταξη.

Καθοριστική για το ΔΗ.ΣΥ. παραμένει η Ιδρυτική Διακήρυξη Αρχών του Κόμματος (4 Ιουλίου 1976), η οποία καθόρισε τις θέσεις, τις αρχές και την ιδεολογία του ΔΗ.ΣΥ.

Εξίσου σημαντική για το κόμμα είναι η Διακήρυξη για την Ευρωδημοκρατία (12 Δεκεμβρίου 1998), η οποία αποτελεί την πρόταση του κόμματος για τον 21ο αιώνα και επανατοποθετεί τις αρχές του κόμματος με βάση τα νέα δεδομένα διεθνώς, και κυρίως την Ευρωπαϊκή Ένωση. 

Πρώτος πρόεδρος του κόμματος ήταν ο Γλαύκος Κληρίδης από την ίδρυσή του, το 1976, μέχρι και το 1993 οπότε και εξελέγη Πρόεδρος της Κυπριακής Δημοκρατίας.

Το 1993 Πρόεδρος του κόμματος εξελέγη ο Γιαννάκης Μάτσης, αγωνιστής της Ε.Ο.Κ.Α. και αδερφός του Ήρωα, Κυριάκου Μάτση, και ιδρυτικό μέλος του Δημοκρατικού Συναγερμού, που στο παρελθόν βρισκόταν στη θέση του αναπληρωτή προέδρου. 

Από το 1994 ο Δημοκρατικός Συναγερμός είναι μέλος του Ευρωπαϊκού Λαϊκού Kόμματος, της μεγαλύτερης πολιτικής ομάδας του Ευρωπαϊκού Κοινοβουλίου. 

Στις 8 Ιουνίου 1997 εξελέγη Πρόεδρος του ΔΗ.ΣΥ. ο Νίκος Αναστασιάδης, θέση στην οποία επανεξελέγη το 1999, το 2003 και το 2006.

Στις Προεδρικές Εκλογές του 2003 ο ιδρυτής του κόμματος και μέχρι τότε Πρόεδρος της Δημοκρατίας, Γλαύκος Κληρίδης, διεκδίκησε την 3η διαδοχική θητεία, υποσχόμενος λύση του κυπριακού σε 16 μήνες και διευθέτηση της ένταξης της χώρας στην Ευρωπαϊκή Ένωση. Έχασε όμως από τον πρώτο γύρο των εκλογών από τον Τάσσο Παπαδόπουλο, ο οποίος υποστηριζόταν από την τριμερή συνεργασία ΑΚΕΛ-ΔΗΚΟ-ΕΔΕΚ. Στις εκλογές υποψήφιος ήταν και ο πρώην Γενικός Εισαγγελέας της Δημοκρατίας, Αλέκος Μαρκίδης, στέλεχος του ΔΗ,ΣΥ και υποψηφιότητά του θεωρήθηκε ως η βασική αιτία για την εκλογική ήττα και τη διάσπαση του κόμματος. 

Τον Απρίλιο του 2004 η ηγεσία του κόμματος με πρόεδρο τον Νίκο Αναστασιάδη τάχθηκε υπέρ της υποστήριξης του Σχεδίου Ανάν στο δημοψήφισμα για την λύση του Κυπριακού, που απορρίφθηκε από τους Ελληνοκυπρίους με ποσοστό 75,83%.  Στο πλαίσιο αυτό θεωρήθηκαν ως «προδότες» και «αποστάτες» οι Δημήτρης Συλλούρης, Πρόδρομος Προδρόμου και Ρίκκος Ερωτοκρίτου.

Στις ευρωεκλογές του 2004 εξελέγη πρώτο κόμμα με 2 έδρες, λαμβάνοντας 94.355 ψήφους και ποσοστό 28.23%. 

Τον Μάιο του 2008 στο Δημοκρατικό Συναγερμό ενσωματώθηκαν η Ευρωπαϊκή Δημοκρατία και οι Ελεύθεροι Πολίτες. Επίσης, μετά από έγκριση του Ανώτατου Συμβουλίου του κόμματος, στην ιστορική ονομασία του, κατά τις εκλογικές αναμετρήσεις, προστέθηκε η επωνυμία «Κοινωνική Συμμαχία», κάτω από την οποία, άτομα από διάφορους πολιτικούς και όχι μόνο χώρους, θα συμμετέχουν ενεργά με τη δυνατότητα να προωθούν τις προτάσεις και εισηγήσεις τους για την παραγωγή πολιτικής στον τομέα δραστηριοποίησής τους.

Στις ευρωεκλογές του 2009 εξελέγη πρώτο κόμμα με 2 έδρες, λαμβάνοντας 109.209 ψήφους και ποσοστό 35.65% .

Στις βουλευτικές εκλογές του 2011 εξελέγη πρώτο κόμμα με 20 έδρες, λαμβάνοντας 138.682 ψήφους και ποσοστό 34.28% .

Στις προεδρικές εκλογές του 2013, ο τότε πρόεδρος του κόμματος Νίκος Αναστασιάδης εξελέγη Πρόεδρος της Κυπριακής Δημοκρατίας, υποστηριζόμενος από το ΔΗ.ΚΟ. της πτέρυγας Μάριου Καρογιάν και το ΕΥΡΩ.ΚΟ. του Δημήτρη Συλλούρη και του Ρίκκου Ερωτοκρίτου, σχηματίζοντας κυβέρνηση με μέλη της πολιτικά πρόσωπα από τα κόμματα αυτά και το Κίνημα Οικολόγων Περιβαλλοντιστών. Έλαβε στον πρώτο γύρο 200.591 ψήφους και ποσοστό 45.46%. ΄Έλαβε στον δεύτερο γύρο 236.965 ψήφους και ποσοστό 57.48% .

Στις 11 Μαΐου του 2013 εξελέγη Πρόεδρος του κόμματος ο Αβέρωφ Νεοφύτου άνευ ανθυποψηφίου.

Στις ευρωεκλογές του 2014 εξελέγη πρώτο κόμμα με 2 έδρες, λαμβάνοντας 97.732 ψήφους και ποσοστό 37.75% .

Στις 20 Νοεμβρίου 2015, η ευρωβουλευτής Ελένη Θεοχάρους αποχώρησε από το κόμμα, καταγγέλλοντας την διαχείριση του Κυπριακού από τον Πρόεδρο της Δημοκρατίας. Στις 15 Ιανουαρίου 2016, ίδρυσε την Αλληλεγγύη.

Στις βουλευτικές εκλογές του 2016 εξελέγη πρώτο κόμμα με 18 έδρες, λαμβάνοντας 107.825 ψήφους και ποσοστό 30.69%. 

Στις προεδρικές εκλογές του 2018, ο τέως πρόεδρος του κόμματος Νίκος Αναστασιάδης, επανεξελέγη Πρόεδρος της Κυπριακής Δημοκρατίας, υποστηριζόμενος μόνο από τον ΔΗ.ΣΥ.. Έλαβε στον πρώτο γύρο 137.268 ψήφους και ποσοστό 35.51%. ΄Έλαβε στον δεύτερο γύρο 215.281 ψήφους και ποσοστό 55.49%. 

Στις ευρωεκλογές του 2019 εξελέγη πρώτο κόμμα με 2 έδρες, λαμβάνοντας 81.539 ψήφους και ποσοστό 29.02% .

Στις Βουλευτικές εκλογές του 2021 εξελέγη πρώτο κόμμα με 17 έδρες, λαμβάνοντας 99.331 ψήφους και ποσοστό 27.77%. 

Στις προεδρικές εκλογές του 2023 ο πρόεδρος του κόμματος Αβέρωφ Νεοφύτου κατήλθε ως υποψήφιος. Κατά τη διάρκεια της προεκλογικής περιόδου στελέχη του κόμματος επέκριναν τον πρώην υπουργό Εξωτερικών Νίκο Χριστοδουλίδη που κατήλθε ως ανεξάρτητος υποψήφιος, με την υποστήριξη πρώην στελεχών του Δημοκρατικού Συναγερμού και των ηγεσιών του ΔΗ.ΚΟ. της Ε.Δ.Ε.Κ. και της Αλληλεγγύης. Στις 12 Ιουλίου 2022 τέθηκε θέμα διαγραφής του Χριστοδουλίδη από μέλος του Δημοκρατικού Συναγερμού, αλλά το κόμμα δεν προχώρησε σε μια τέτοια κίνηση. Tελικά διαγράφηκε τον Ιανουάριο του 2023.

Ο Αβέρωφ Νεοφύτου στον πρώτο γύρο έλαβε την τρίτη θέση, με ποσοστό 26,11%, πίσω από τον Νίκο Χριστοδουλίδη (32,04%) και τον Ανδρέα Μαυρογιάννη (29,60%).

Μετά την ήττα του Αβέρωφ Νεοφύτου στις προεδρικές εκλογές του 2023, ο πρόεδρος του κόμματος συγκάλεσε στο έκτακτο παγκύπριο συνέδριο του κόμματος παγκύπρια εκλογική συνέλευση για τις 11 Μαρτίου 2023, εκεί όπου θα εκλεγεί ο νέος πρόεδρος και η νέα ηγεσία. Την ίδια ώρα αποφασίστηκε ψήφος κατά συνείδηση για τον β' γύρο των εκλογών, με τον ΔΗ.ΣΥ. να επιστρέφει στην αντιπολίτευση.

Ο Αβέρωφ Νεοφύτου στις εσωκομματικές εκλογές της 11ης Μαρτίου 2023 δεν ήταν υποψήφιος. Υποψήφιοι για την προεδρία ήταν η πρόεδρος της Βουλής των Αντιπροσώπων, Αννίτα Δημητρίου, και ο βουλευτής του ΔΗ.ΣΥ. και τέως εκπρόσωπος τύπου του κόμματος, Δημήτρης Δημητρίου. Η Αννίτα Δημητρίου κέρδισε τις εκλογές με ποσοστό 69,18%.

Αποτελέσματα εκλογών
--------------------

### Βουλή των Αντιπροσώπων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 1976 | Γλαύκος Κληρίδης | 63.266 | 27,6% | 0 / 35 | 2η |
| 1981 | Γλαύκος Κληρίδης | 92.886 | 31,9% | 12 / 35 | 2η |
| 1985 | Γλαύκος Κληρίδης | 107.223 | 33,56% | 19 / 56 | 1η |
| 1991 | Γλαύκος Κληρίδης | 122.495 | 35,8% | 20 / 56 | 1η |
| 1996 | Γιαννάκης Μάτσης | 127.380 | 34,47% | 20 / 56 | 1η |
| 2001 | Νίκος Αναστασιάδης | 139.732 | 34% | 19 / 56 | 2η |
| 2006 | Νίκος Αναστασιάδης | 128.334 | 30,34% | 18 / 56 | 2η |
| 2011 | Νίκος Αναστασιάδης | 129.056 | 34,40% | 20 / 56 | 1η |
| 2016 | Αβέρωφ Νεοφύτου | 107.823 | 30,68% | 18 / 56 | 1η |
| 2021 | Αβέρωφ Νεοφύτου | 99.328 | 27,77% | 17 / 56 | 1η |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2004 | Νίκος Αναστασιάδης | 94.355 | 28,23% | 2 / 6 | 1η | Ε.Λ.Κ. |
| 2009 | Νίκος Αναστασιάδης | 109.209 | 35,65% | 2 / 6 | 1η | Ε.Λ.Κ. |
| 2014 | Αβέρωφ Νεοφύτου | 97.732 | 37,75% | 2 / 6 | 1η | Ε.Λ.Κ. |
| 2019 | Αβέρωφ Νεοφύτου | 81.539 | 29,02% | 2 / 6 | 1η | Ε.Λ.Κ. |

### Προεδρία της Δημοκρατίας

| Έτος | Υποψήφιος | Α' γύρος | Β' γύρος |
| --- | --- | --- | --- |
| Ψήφοι | % | Αποτέλεσμα | Ψήφοι | % | Αποτέλεσμα |
| 1978 |  | Σπύρος Κυπριανού | *χωρίς εκλογή* |  |  |
| 1983 |  | Γλαύκος Κληρίδης | 104.294 | 33,9 | 2η θέση |  |
| 1988 |  | Γλαύκος Κληρίδης | 111.504 | 33,3 | 1η θέση | 157,228 | 48,4 | 2η θέση |
| 1993 |  | Γλαύκος Κληρίδης | 130.663 | 36,7 | 2η θέση | 178.945 | 50,3 | **1η θέση** |
| 1998 |  | Γλαύκος Κληρίδης | 158.763 | 40,1 | 2η θέση | 206.879 | 50,8 | **1η θέση** |
| 2003 |  | Γλαύκος Κληρίδης | 160.724 | 38,8 | 2η θέση |  |
| 2008 |  | Ιωάννης Κασουλίδης | 150.996 | 33,51 | 1η θέση | 210.195 | 46,63 | 2η θέση |
| 2013 |  | Νίκος Αναστασιάδης | 200.591 | 45,46 | 1η θέση | 236.965 | 57,48 | **1η θέση** |
| 2018 |  | Νίκος Αναστασιάδης | 137.231 | 35,50 | 1η θέση | 215.281 | 55,99 | **1η θέση** |
| 2023 |  | Αβέρωφ Νεοφύτου | 103.748 | 26.11 | 3η θέση |  |  |  |
|

Κοινοβουλευτική Ομάδα
---------------------

### Βουλή των Αντιπροσώπων

#### ΙΒ' Κοινοβουλευτική Περίοδος

Μετά τις βουλευτικές εκλογές του 2021, ο Δημοκρατικός Συναγερμός εξέλεξε δεκαεπτά βουλευτές. Η σύνθεση της Κοινοβουλευτικής Ομάδας είναι η εξής:

**Λίστα**

* **Λευκωσία**: Αβέρωφ Νεοφύτου
* **Λευκωσία**: Δημήτρης Δημητρίου
* **Λευκωσία**: Νίκος Τορναρίτης
* **Λευκωσία**: Χάρης Γεωργιάδης
* **Λευκωσία**: Σάβια Ορφανίδου
* **Λεμεσός**: Ευθύμιος Δίπλαρος
* **Λεμεσός**: Φωτεινή Τσιρίδου
* **Λεμεσός**: Νίκος Σύκας
* **Αμμόχωστος**: Κυριάκος Χατζηγιάννης
* **Αμμόχωστος**: Γιώργος Κάρουλλας
* **Αμμόχωστος**: Ονούφριος Κουλλάς
* **Αμμόχωστος**: Νίκος Γεωργίου
* **Λάρνακα**: Αννίτα Δημητρίου
* **Λάρνακα**: Πρόδρομος Αλαμπρίτης
* **Πάφος**: Χαράλαμπος Πάζαρος
* **Κερύνεια**: Μάριος Μαυρίδης
* **Κερύνεια**: Ρίτα Θεοδώρου Σούπερμαν

### Ευρωπαϊκό Κοινοβούλιο

#### 9ο Ευρωπαϊκό Κοινοβούλιο

Μετά τις ευρωεκλογές του 2019, ο Δημοκρατικός Συναγερμός εξέλεξε δύο ευρωβουλευτές. Η σύνθεση της ευρω-κοινοβουλευτικής ομάδας είναι η εξής:

* Λουκάς Φουρλάς
* Ελένη Σταύρου

Διατελέσαντες πρόεδροι
----------------------

Οι διατελέσαντες πρόεδροι του Δημοκρατικού Συναγερμού είναι οι εξής:

| # | Πρόεδρος | Εικόνα | Θητεία | ΠρόεδροςΚυπριακής Δημοκρατίας |
| --- | --- | --- | --- | --- |
| **1** |  | ΓλαύκοςΚληρίδης |  | 4 Ιουλίου 1976 | 11 Ιουνίου 1993 | 1993-2003 |
| **2** |  | ΓιαννάκηςΜάτσης |  | 11 Ιουνίου 1993 | 7 Ιουνίου 1997 | - |
| **3** |  | ΝίκοςΑναστασιάδης |  | 7 Ιουνίου 1997 | 10 Μαΐου 2013 | 2013-2023 |
| **4** |  | ΑβέρωφΝεοφύτου |  | 10 Μαΐου 2013 | 11 Μαρτίου 2023 | - |
| **5** |  | ΑννίταΔημητρίου |  | 11 Μαρτίου 2023 | Εν ενεργεία | - |

Οργάνωση Νεολαίας
-----------------

Νεολαία Δημοκρατικού Συναγερμού
Η **Νεολαία του Δημοκρατικού Συναγερμού** (**ΝΕ.ΔΗ.ΣΥ.**) είναι η οργάνωση νεολαίας του Δημοκρατικού Συναγερμού. 

Η ΝΕ.ΔΗ.ΣΥ. εμφορείται από τις αρχές και τις προγραμματικές θέσεις του κόμματος. Αναπόσπαστο κομμάτι της ΝΕ.ΔΗ.ΣΥ. αποτελούν η Φοιτητική Παράταξη Κυπρίων Πρωτοπορία και η Μαθητική Κίνηση, οργανώσεις που εκπροσωπούνται σε όλα τα συλλογικά όργανα του κόμματος.

Πρόεδρος της ΝΕ.ΔΗ.ΣΥ. από το 2021 είναι ο Γιώργος Χατζηγεωργίου. Πρόεδρος της Εκτελεστικής Επιτροπής της ΦΠΚ Πρωτοπορία είναι από το 2022 ο Δήμος Κουντούρης.

Παραπομπές
----------

1. ↑  «Εφημερίδα "Ο Φιλελεύθερος"». Αρχειοθετήθηκε από το πρωτότυπο στις 9 Δεκεμβρίου 2006. Ανακτήθηκε στις 22 Δεκεμβρίου 2006.
2. ↑  Epochi, rizospastis gr | Synchroni (18 Φεβρουαρίου 2003). «rizospastis.gr - Κρίση στο ΔΗΣΥ». *ΡΙΖΟΣΠΑΣΤΗΣ*. Ανακτήθηκε στις 12 Ιουλίου 2022.
3. ↑  «Ο καυτός Ιανουάριος του 2003, οι πρωταγωνιστές και ο μεγάλος φόβος στον ΔΗΣΥ». *ΡΕΠΟΡΤΕΡ*. Ανακτήθηκε στις 12 Ιουλίου 2022.
4. ↑  ««Mία φορά, το 2003, είχε δύο υποψήφιους ο ΔΗΣΥ και όλοι ξέρουμε τι έγινε»». *ΡΕΠΟΡΤΕΡ*. Ανακτήθηκε στις 12 Ιουλίου 2022.
5. ↑  «Μακάριος Δρουσιώτης - Δημοσιογράφος, Συγγραφέας». *www.makarios.eu*. Ανακτήθηκε στις 17 Απριλίου 2018.
6. ↑  «rizospastis.gr - Η αλήθεια για το συνέδριο του ΔΗΣΥ». *ΡΙΖΟΣΠΑΣΤΗΣ*. 17 Απριλίου 2004. Ανακτήθηκε στις 12 Ιουλίου 2022.
7. ↑  «rizospastis.gr - Εκρηκτικές καταστάσεις στο ΔΗΣΥ». *ΡΙΖΟΣΠΑΣΤΗΣ*. 5 Μαΐου 2004. Ανακτήθηκε στις 12 Ιουλίου 2022.
8. ↑  «Ο πολιτικός, νομικός και «αμφιλεγόμενος» Ρίκκος». *InBusiness*. Ανακτήθηκε στις 12 Ιουλίου 2022.
9. ↑  «Διαγραφή δύο μελών του ΔΗΣΥ για «αντικομματικές ενέργειες»». *www.skai.gr*. 4 Μαΐου 2004. Ανακτήθηκε στις 12 Ιουλίου 2022.
10. ↑  «Πρόδρομος Προδρόμου: Ο άσωτος υιός». *Philenews*. Ανακτήθηκε στις 12 Ιουλίου 2022.
11. ↑  Epochi, rizospastis gr | Synchroni (15 Μαΐου 2004). «rizospastis.gr - Αντιπαράθεση στο ΔΗΣΥ ενόψει ευρωεκλογών». *ΡΙΖΟΣΠΑΣΤΗΣ*. Ανακτήθηκε στις 12 Ιουλίου 2022.
12. ↑  SigmaLive. «Παρουσίασε τους 100 άξονες πολιτικής του ΔΗΣΥ ο Αβέρωφ | News». *www.sigmalive.com*. Ανακτήθηκε στις 12 Ιουλίου 2022.
13. ↑  «Δεν τίθεται θέμα διαγραφής, ο Χριστοδουλίδης έχει ήδη θέσει τον εαυτόν του εκτός ΔΗΣΥ, λέει ο Χάρης Γεωργιάδης στο politis.com.cy». *ΠΟΛΙΤΗΣ*. Ανακτήθηκε στις 12 Ιουλίου 2022.
14. ↑  Solutions, BDigital Web. «Το χρονικό της αναδίπλωσης στον ΔΗΣΥ». *Kathimerini.com.cy*. Ανακτήθηκε στις 12 Ιουλίου 2022.
15. ↑  «Αυτόματη διαγραφή Νίκου Χριστοδουλίδη από το μητρώο μελών του ΔΗΣΥ». *ΠΟΛΙΤΗΣ*. Ανακτήθηκε στις 6 Φεβρουαρίου 2023.
16. ↑  Αυτά είναι τα τελικά αποτελέσματα των προεδρικών εκλογών
17. ↑  «403 unauthorized». *www.philenews.com* (στα Αγγλικά). Ανακτήθηκε στις 21 Φεβρουαρίου 2023.
18. ↑  «Κύπρος: Ψήφο κατά συνείδηση αποφάσισε το Πολιτικό Γραφείο ΔΗΣΥ». *euronews*. 8 Φεβρουαρίου 2023. Ανακτήθηκε στις 21 Φεβρουαρίου 2023.
19. ↑  «Τέλος εποχής για τον Αβέρωφ: Απέσυρε υποψηφιότητα με τις λέξεις «αξιοπρέπεια, ευθύνη, ενότητα»». *ΠΟΛΙΤΗΣ*. Ανακτήθηκε στις 21 Φεβρουαρίου 2023.
20. ↑  «Υπέβαλε επίσημα την υποψηφιότητα της για πρόεδρος του ΔΗΣΥ η Αννίτα Δημητρίου». *ΠΟΛΙΤΗΣ*. Ανακτήθηκε στις 21 Φεβρουαρίου 2023.
21. ↑  «Υπέβαλε και επίσημα υποψηφιότητα για την προεδρία του ΔΗΣΥ ο Δημήτρης Δημητρίου (βίντεο)». *ΠΟΛΙΤΗΣ*. Ανακτήθηκε στις 21 Φεβρουαρίου 2023.
22. ↑  OmegaLive (11 Μαρτίου 2023). «Εκλογές ΔΗΣΥ: Σαρωτική νίκη Αννίτας - Τα ποσοστά». *OmegaLive* (στα Αγγλικά). Ανακτήθηκε στις 11 Μαρτίου 2023.
23. ↑  «ΝΕΟΣ ΠΡΟΕΔΡΟΣ ΤΗΣ ΝΕΔΗΣΥ Ο ΑΝΤΡΕΑΣ ΕΛΕΥΘΕΡΙΟΥ». *ΝΕΔΗΣΥ* (στα Αγγλικά). 23 Σεπτεμβρίου 2019. Αρχειοθετήθηκε από το πρωτότυπο στις 20 Οκτωβρίου 2019. Ανακτήθηκε στις 9 Δεκεμβρίου 2019.

Εξωτερικοί σύνδεσμοι
--------------------

* Επίσημη ιστοσελίδα

|  |  |  |  |
| --- | --- | --- | --- |
| 

| π • σ • ε
Κοινοβουλευτικά κόμματα της Κύπρου |
| --- |
|  |
| 
* Δημοκρατικός Συναγερμός (17)
* Ανορθωτικό Κόμμα Εργαζόμενου Λαού (15)
* Δημοκρατικό Κόμμα (9)
* Εθνικό Λαϊκό Μέτωπο (3)
* Ε.Δ.Ε.Κ. - Σοσιαλιστικό Κόμμα (3)
* Δημοκρατική Παράταξη (4)
* Κίνημα Οικολόγων-Συνεργασία Πολιτών (2)
* Ανεξάρτητοι (3)
 |

 |